b"\n_START_ARTICLE_\nMike Moran\n_START_SECTION_\nBakgrunn\n_START_PARAGRAPH_\nMoran studerte ved Royal College of Music i London f\xc3\xb8r han startet en karriere som studiomusiker, l\xc3\xa5tskriver og arrang\xc3\xb8r. Blant annet skrev han musikk for flere filmproduksjoner av Handmade Films, blant andre Time Bandits (1981), The Missionary (1982) og Water (1985). Han spilte ogs\xc3\xa5 sammen med Ian Gillan Band._NEWLINE_I 1977 steg han selv ut i rampelyset som sanger da han sammen med Lynsey de Paul representerte Storbritannia i Eurovision Song Contest p\xc3\xa5 hjemmebane i London. Med bidraget \xc2\xabRock Bottom\xc2\xbb endte de p\xc3\xa5 andreplass, like bak franske Marie Myriam og \xc2\xabL'oiseau et l'enfant\xc2\xbb. Det britiske bidraget ble en stor hit og gikk inn p\xc3\xa5 hitlister i hele Europa, inkludert norske VG-lista._NEWLINE_De Paul og Moran skrev senere en rekke sanger sammen, blant andre \xc2\xabLet Your Body Go Downtown\xc2\xbb, som Martyn Ford Orchestra fikk en hit med, og \xc2\xabGoing to a Disco\xc2\xbb, \xc2\xabWithout You\xc2\xbb og \xc2\xabNow and Then\xc2\xbb. Sangene ble ogs\xc3\xa5 utgitt p\xc3\xa5 de Pauls album Tigers and Fireflies og Just a Little Time._NEWLINE_Moran var en \xc3\xa5rrekke musikalsk leder for britiske ITVs barneshow Get It Together. Han skrev senere et nytt bidrag til den britiske finalen foran Eurovision Song Contest i 1990, men endte p\xc3\xa5 femteplass i den britiske finalen._NEWLINE_Han har arbeidet med medlemmer av Queen, Ozzy Osbourne, Nicko McBrain og George Harrison. Han har ogs\xc3\xa5 produsert for David Bowie, blant annet i 1973 og Ziggy Stardust \xe2\x80\x93 The Motion Picture, og han produserte flere hitl\xc3\xa5ter og album for Bowie i 1970-\xc3\xa5rene og 1980-\xc3\xa5rene. Moran har ogs\xc3\xa5 v\xc3\xa6rt med p\xc3\xa5 \xc3\xa5 jobbe frem albumet Barcelona, et musikalsk samarbeid mellom Freddie Mercury og operasangeren Montserrat Caball\xc3\xa9, utgitt i 1988. Han produserte The Queen Album (1988), Piaf (1994) and Essential Musicals (2006) for Elaine Paige."